Tietomallien hyödyntäminen runkovaiheen työmaavalvonnassa
Viemerö, Jussi (2017)
Viemero_Jussi.pdf (936.0Kt)
Viemerö, Jussi
http://urn.fi/URN:NBN:fi:amk-201701301793
Tämän mestarityön tarkoituksena oli selvittää yritykselle, millä tavoin tietomalleja voidaan hyödyntää talonrakennushankkeen runkovaiheen työmaavalvonnassa. Aihetta lähdettiin tutkimaan, koska yrityksessä oli huomattu, etteivät työmaavalvojat ole välttämättä tiedostaneet, millä tavoin tietomalleja voidaan hyödyntää varsinkin runkovaiheen valvontatehtävissä. Yritys, jolle opinnäytetyö tehtiin, toimii rakennusalalla asiantuntijaorganisaationa ja tarjoaa rakennushankkeen tilaajalle projektinjohtopalvelua. Opinnäytetyön aiheeseen perehdyttiin kirjallisuuden, internetlähteiden ja haastattelujen avulla.
Tietomalleja on hyödynnetty rakennusalalla jo pitkään, mutta mallit olivat enimmäkseen suunnittelijoiden käytössä. Teknologian kehittyminen ja teknologialaitteiden hintojen alentuminen ovat olleet suuressa roolissa tietomallien yleistymisessä. BIM-määritelmä on myös kehittynyt vuosikymmenien aikana yhä laajemmaksi kokonaisuudeksi, ja se kattaakin nykyään koko rakennushankkeen tiedot digitaalisessa muodossa.
Hankkeen tilaaja on aina avainasemassa tietomallihankkeen onnistumiselle. Hän asettaa yhdessä tietomallikoordinaattorin kanssa edellytykset, jotka suunnittelijoiden tulee huomioida mallien laatimisessa. Tämän lisäksi on ensiarvoisen tärkeää, että tuotantovaiheessa käytössä olevat tietomallit ovat jatkuvasti päivitettyjä sekä ristiriidattomia keskenään. Tietomallihankkeen kaikilta osapuolilta vaaditaankin uutta ajattelutapaa, omaksumista ja tietynlaista kurinalaisuutta.
Opinnäytetyön haastatteluosuuden avulla saatiin kehitysehdotuksia, joilla voidaan parantaa tietomallien käyttöä yrityksessä. Lisäksi haastatteluista selvisi yrityksen nykyisen henkilöstön osaamistaso sekä toiveet, miten tietomalleja voitaisiin kehittää jatkossa. Tämän opinnäytetyön ohella laadittiin yritykselle lista työmaavalvojan keskeisimmistä runkovaiheen valvontatehtävistä sekä mallien hyödyntämistavat niihin. Kyseistä listaa ei kuitenkaan julkaista tämän opinnäytetyön yhteydessä, vaan se jää yrityksen omaan käyttöön.